
Η Ένωση Γονέων και Κηδεμόνων Ε’ Δημοτικής Κοινότητας Πειραιά καταγγέλλει την παρουσία της αστυνομίας στο Μουσικό Σχολείο Πειραιά, την Τετάρτη 4 Μάρτη 2026, την ώρα που βρίσκονταν σε εξέλιξη η συνεδρίαση του ΔΣ του Συλλόγου Γονέων και Κηδεμόνων. 
Ενώ το θέμα συζήτησης ήταν οι ελλείψεις στις κτιριακές υποδομές και η ανοικοδόμηση του νέου κτιρίου του σχολείου, μέλος του ΔΣ αποχώρησε από το χώρο συνεδρίασης του ΔΣ και κάλεσε την αστυνομία στο χώρο του σχολείου. 
Αναρωτιόμαστε ποια ανάγκη μπορεί να λύσει η κλήση της αστυνομίας σε μια συνεδρίαση συλλόγου γονέων για τα οξυμένα προβλήματα του σχολείου. 
Ο χειρισμός αυτός απαξιώνει την ίδια τη λειτουργία του συλλόγου. Κάθε μέλος οφείλει να σκεφτεί κατά πόσο συνάδει η επιλογή αυτή με την ευθύνη που έχει αναλάβει απέναντι στους γονείς, να τους εκφράζει και να εργάζεται για την καλύτερη δυνατή ποιότητα στην σχολική καθημερινότητα. Να αναλογιστεί πόσο τελικά διαπαιδαγωγεί με την εικόνα και το παράδειγμα του.
Είναι απαράδεκτο να παρεμβαίνει η αστυνομία με οποιονδήποτε τρόπο στη ζωή και τη λειτουργία της σχολικής κοινότητας, μέρος της οποίας είναι οι Σύλλογοι Γονέων και Κηδεμόνων.
Κανένας Σύλλογος και κανένας γονιός να μην ανεχθεί τέτοιες παρεμβάσεις, που συμβαίνουν όλο και πιο συχνά στα σχολεία και γίνεται προσπάθεια να δικαιολογηθούν με διασταλτικές ερμηνείες των νόμων.

Καμιά δουλειά δεν έχει η αστυνομία στα σχολεία των παιδιών μας!

Τα ΔΣ των Συλλόγων και συνολικά οι γονείς, έχουμε ευθύνη να περιφρουρούμε τις αρχές λειτουργίας των συλλογικών μας οργάνων - και την αντιπαράθεση διαφορετικών απόψεων μέσα σ' αυτά - και όχι να δίνουμε πάτημα για παρεμβάσεις που υπονομεύουν την συλλογική δράση και τα συμφέροντα των παιδιών μας. 
Ο Σύλλογος, με τα όργανα και τις διαδικασίες που προβλέπει το Καταστατικό, έχει τη δυνατότητα να αντιμετωπίσει οποιοδήποτε θέμα προκύψει στη λειτουργία του. Κάθε ενέργεια που χρησιμεύει ως άλλοθι για παρεμβάσεις τρίτων, πόσο μάλλον της αστυνομίας, είναι απαράδεκτη.
Ζητάμε να ληφθούν όλα τα απαραίτητα μέτρα που προβλέπονται από το καταστατικό του συλλόγου για την διασφάλιση της ομαλής λειτουργίας του και την επίτευξη των σκοπών του. 


Για το ΔΣ

         Η Πρόεδρος                                                                                   Η Γεν. Γραμματέας     
Πέτρου Ματίνα                                                                                      Χαβελέ Εύη

